Dan is-summit huwa eżempju ċar ħafna tal-fatt li huwa biss meta nkunu magħqudin li aħna nistgħu insolvu b'suċċess anke l-kwistjonijiet u l-kompiti l-aktar diffiċli. Bħad-difiża Ewropea, pereżempju, jew il-Brexit. Illum qed inniedu l-PESCO – proġett ambizzjuż, inklużiv u prammatiku ħafna fil-qasam tad-difiża. U għada ser intemmu formalment ukoll l-ewwel fażi tagħna tan-negozjati dwar il-Brexit. Dawn iż-żewġ kisbiet kienu jeħtieġu kuraġġ, realiżmu iżda, fuq kollox, l-għaqda tagħna. Bilħaqq, m'għandi l-ebda dubju li t-test reali tal-għaqda tagħna ser tkun it-tieni fażi tat-taħditiet dwar il-Brexit. Illum u għada ser nindirizzaw ukoll kwistjonijiet fejn in-nuqqas ta' għaqda hija viżibbli ħafna. Bħalma tafu, qed nitkellem dwar l-UEM u l-migrazzjoni. Fir-rigward tal-UEM, id-diviżjoni hija – u skużawni għal din is-simplifikazzjoni ġeografika – bejn it-Tramuntana u n-Nofsinhar, u fir-rigward tal-migrazzjoni, hija bejn il-Lvant u l-Punent. Dawn id-diviżjonijiet huma akkumpanjati minn emozzjonijiet li jagħmluha diffiċli li tinstab lingwa komuni u argumenti razzjonali għal dan id-dibattitu. Huwa għalhekk li għandna naħdmu għall-għaqda tagħna b'mod aktar intensiv u aktar effettiv minn qatt qabel. Ara l-paġna tal-laqgħa